## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Opatija

### NN 138/1998 (21.10.1998.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Opatija

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95) Vlada Republike Hrvatske je na sjednici održanoj 15. listopada
1998. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA OPATIJA**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 2. Pomorskog zakonika, prihvaća se prijava postojećeg
korisnika luke posebne namjene, Adriatic Croatia International Club d.d.
Opatija (u daljnjem tekstu: Ovlaštenik), te se daje ovlašenje za daljnje
gospodarsko korištenje luke posebne namjene - luke nautičkog turizma Opatija.

Prijavi korištenja luke posebne namjene sukladno članku 11. Uredbe o
postupku dodjele koncesije i načinu određivanja granice za luke posebne
namjene ("Narodne novine", broj 108/96) priložena je propisana dokumentacija
koja čini sastavni dio ove Odluke kao Prilog 1., a ne objavljuje se u "Narodnim
novinama".

Pomorsko dobro koje je predmet ove Odluke u svrhu gospodarskog korištenja
luke posebne namjene - luke nautičkog turizma Opatija, obuhvaća:

od točke na morskoj obali na mjestu gdje završava željezna ograda luke,
a koja je na grafičkom prilogu označena točkom 5. Od te točke granica nastavlja
željeznom ogradom do točke 6, tu se lomi i opet nastavlja ogradom do točke
7 koja se nalazi na sjecištu pravca ulazne rampe u marinu s pravcem ograde.
Tu se granica ponovo lomi i pravcem ulazne rampe presijeca prilaznu cestu
za marinu, te dolazi do točke 8 koja se nalazi na južnom (morskom) rubu
šetnice. Od točke 8 granica nastavlja morskim rubom šetnice i prati istu
sve do točke 9 koja u naravi predstavlja stup javne rasvjete. Tu se granica
lomi prema istoku i dolazi do jugozapadnog kuta betonskih blokova, točke
koja je na grafičkim prilozima označena točkom 10. Tu se granica lomi u
pravcu sjevera i ide rubom betonskog sunčališta do mjesta gdje se sastaje
rub sunčališta i morski rub školjere, a što je na grafičkim prilozima označeno
točkom 1. Na tom mjestu završava kopneni dio granice pomorskog dobra za
luku Opatija, sve kako je i označeno u grafičkim prilozima.

Katastarske čestice koje pripadaju pomorskom dobru: k.o. Veprinac

cijele čestice:

k.č. 111178, 1111/17, 1111/21, 1111/23, 1111/24, 1111/25, 1111/26, 1111/27,
1111/47, 1112/2, 1133/8, 1140/12

dijelovi čestica:

k.č. 1111/16, 1111/18, 1111/19, 1111/48, 1112/1, 1112/27, 1917/4, 1917/5,
1917/6.

Morsku granicu pomorskog dobra za luku Opatija čini poligon točaka od
1 do 5 kojih se točke 1 i 5 nalaze na morskoj obali, sve kako je i označeno
u grafičkom prilogu. Koordinate točaka iskazane su u metrima u Gauss-Krugerovoj
projekciji:

Površina kopnenog dijela 30808.12 m2.

Površina morskog dijela 82511.51 m2.

```
            Y               X
 1      5 444 785       5 019 405
2       5 444 944       5 019 405
3       5 444 857       5 019 093
4       5 444 613       5 018 855
5       5 444 536       5 019 017
```

Pomorsko dobro lučko područje iz prethodnog stavka ucrtano je na snimci
stvarnog stanja u mjerilu 1:1000 koji čini sastavni dio ove Odluke kao
Prilog 2., a ne objavljuje se u "Narodnim novinama".

II.

Koncesija se daje u svrhu gospodarskog korištenja postojeće luke posebne
namjene - luke nautičkog turizma.

Ovlaštenik se obvezuje da pomorsko dobro koje ovom Odlukom dobija na
gospodarsko korištenje koristi isključivo za svoje posebne potrebe, odnosno
da koristi zemljište - pomorsko dobro i sve objekte podgradnje i nadgradnje
navedene u popisu objekata podgradnje i nadgradnje koji čini sastavni dio
ove Odluke kao Prilog 3., a ne objavljuje se u "Narodnim novinama", za
obavljanje djelatnosti za koje je registriran.

Ovlaštenik ne može bez izričitog odobrenja davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku u skladu sa hrvatskim
zakonima i podzakonskim aktima, te je dužan za svaku eventualnu gradnju
ili rekonstrukciju na lučkom području u redovnoj proceduri ishoditi suglasnost
davatelja koncesije te lokacijsku i građevinsku dozvolu.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine, računajući
od dana potpisa Ugovora o koncesiji.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m2
zauzete površine godišnje.

b) promjenjivi dio naknade u iznosu od 2,5% od prihoda luke godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji,
u roku od 45 dana. Za sljedeće godine naknada se plaća uvijek za tekuću
godinu unaprijed do 1. ožujka. Za godinu u kojoj je dana koncesija i za
godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se u dva obroka i to prema prihodu u
prvih šest mjeseci do 1. rujna, a za ostvareni prihod drugih šest mjeseci
do 1. ožujka u narednoj godini.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, održavanje i osiguranje
luke.

VII.

Obvezuje se koncesionar da sukladno članku 6. i članku 7. stavak 1.
Pravilnika o evidenciji i obilježavanju pojasa pomorskog dobra dostavi
Povjerenstvu za granice nadležne županije u roku od 4 mjeseca od dana donošenja
ove Odluke, izrađeni geodetski elaborat radi razgraničenja pomorskog dobra
i/ili dovođenja u sklad katastra zemljišta i/ili zemljišnih knjiga sa stvarnim
stanjem na terenu, te provedbe članka 1038. Pomorskog zakonika.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama."

Klasa: 934-01/98-02/04
Urbroj: 5030116-98-20
Zagreb, 15. listopada 1998.

Predsjednik
**mr. Zlatko Mateša,** v. r.

Odluka, NN 138/1998-1692